Lahden automurtosarjan vaarallisin saalis on Iltalehden tietojen mukaan Suomen puolustusvoimille kuuluva rynnäkkökivääri.

Neljään autoon kohdistunut murtosarja paljastui Lahden keskustan länsipuolella viime perjantaiaamuna.

Yksi autoista kuului puolustusvoimille. Iltalehden tietojen mukaan autosta varastettiin rynnäkkökivääri.

Poliisi on poikkeuksellisen vaitonainen murtosarjan tutkimuksista.

IL:n tietojen mukaan puolustusvoimilta on taas kateissa rynnäkkökivääri. JENNI GÄSTGIVAR

Poliisi ei suostu kertomaan edes sitä, millä tavalla autoihin oli murtauduttu.

Tutkijat kuitenkin uskovat, että murrot oli tehty samoihin aikoihin ja tekijät olisivat samoja henkilöitä.

Armeijan väreissä

Yksi autoista kuului puolustusvoimille. Auto oli siviilirekisterissä, mutta puolustusvoimain väreissä. IL:n tietojen mukaan kyseisestä autosta päätyi rikollisten matkaan poikkeuksellisen vaarallinen saalis, rynnäkkökivääri.

– En kommentoi murtosaalista millään tavalla, toteaa tutkintaa johtava rikoskomisario Ville Hahl Hämeen poliisista.

Hän ei myöskään suostu kertomaan, onko ketään otettu kiinni tai pidätetty murtosarjaan liittyen.

– Ehkä myöhemmin tällä viikolla on jotain kerrottavaa, Hahl sanoo.

Vastoin sääntöjä

Puolustusvoimat vaikenee asiasta täysin.

– Tämä on poliisitutkinnassa, ja poliisi vastaa kaikkiin tähän liittyviin kysymyksiin. Me emme lausu mitään, sanoo tiedottaja Henrik Gahmberg pääesikunnan viestintäosastolta.

Gahmberg myöntää, että rynnäkkökivääriä ei saa säilyttää yöaikaan autossa.

– Mutta tähän liittyen en voi kommentoida, oliko siellä aseita, hän sanoo.

Useita kateissa

Puolustusvoimilta on vuosien aikana kadonnut useita aseita. IL:n haastattelema aseasiantuntija Runo K. Kurko arvioi (IL 21.6.), että puolustusvoimilta olisi kadonnut 60-luvulta lähtien jopa toistasataa sarjatuliasetta.

Puolustusvoimien mukaan asevarkaudet ovat kuitenkin harvinaisia, ja kateissa on ”joitakin” rynnäkkökiväärejä. Kurkon lausuntoa pidettiin liioiteltuna.

Edellinen rynnäkkökiväärin katoaminen tapahtui Porin prikaatin maastoharjoituksissa joulukuussa 2014. Kadonnutta RK-62 rynnäkkökivääriä ei vieläkään ole löydetty.

Sama Vihdissä

Vajaat kolme viikkoa sitten tapahtuneessa Vihdin piirityksessä poliisia ammuttiin RK-62-rynnäkkökiväärillä. Yksi poliisi loukkaantui vakavasti. Häntä auttamaan mennyttä toista poliisia ammuttiin kuolettavasti selkään. Lopuksi ampuja surmasi itsensä samalla aseella.

Ampujalta oli aiemmin takavarikoitu hänen lailliset aseensa. Poliisi ei toistaiseksi ole saanut selville, mistä mies oli kyseisen rynnäkkökiväärin hankkinut.

Aseen alkuperä pystyttiin kuitenkin jäljittämään. Se oli valmistettu vuonna 1982 ja toimitettu puolustusvoimille, mistä se oli siirtynyt rajavartiolaitokselle. Ase oli anastettu vuonna 1990.

– Miten se päätyi ampujan haltuun, sitä selvitellään yhä, sanoo tutkintaa johtava rikosylikomisario Thomas Elfgren keskusrikospoliisista.